作者:孫魴
標題:楊柳枝詞五首
內容:靈和風暖太昌春，舞線搖絲向昔人。何似曉來江雨後，一行如畫隔遙津。彭澤初栽五樹時，只應閑看一枝垂。不知天意風流處，要與佳人學畫眉。暖傍離亭靜拂橋，入流穿檻綠陰搖。不知落日誰相送，魂斷千條與萬條。春來綠樹遍天涯，未見垂楊未可誇。晴日萬株煙一陣，閑坊兼是莫愁家。十首當年有舊詞，唱青歌翠幾無遺。未曾得向行人道，不謂離情莫折伊。